Pr Karmen Joller

Sotsiaalminister

23.jaanuar 2026.a.

KIRJALIK KÜSIMUS

**Riiklik poliitika ja rahastamine autismispektrihäirega laste toetamise valdkonnas**

Lugupeetud proua minister!

Autismispektrihäirega laste emad saatsid mulle pöördumise, milles väljendatakse tõsist muret riikliku poliitika hetkeseisu pärast seoses autismiga laste diagnostika, ravi, hariduse ja sotsiaalse toetamisega.

Pöördumise autorid juhivad tähelepanu asjaolule, et viimase kümne aasta jooksul on autismispektrihäirete diagnooside arv Eestis järjepidevalt kasvanud ning igal aastal suureneb nende laste arv, kes vajavad spetsiaalset abi. Samas on nende hinnangul teadusuuringute, varajase sekkumise programmide ning haridus- ja sotsiaalteenuste rahastamine endiselt äärmiselt piiratud ega vasta probleemi tegelikule ulatusele. Selle tulemusena langeb märkimisväärne osa nii rahalisest kui ka emotsionaalsest koormusest peredele, kes on sageli sunnitud lahendusi iseseisvalt otsima ning jäävad süsteemse riikliku toe puudumisel oma muredega üksi.

Leian, et autismispektrihäirega laste ja nende perede õigeaegse ning süsteemse toetamise tagamine on oluline riiklik sotsiaalpoliitiline ülesanne, mis eeldab läbipaistvaid otsuseid, piisavat rahastamist ning pikaajalist strateegilist planeerimist.

Eeltoodust lähtudes palun Teil vastata järgmistele küsimustele:

1. Milline on olnud riigi poolt autismispektrihäirete uuringuteks eraldatud rahaliste vahendite kogumaht viimase kümne aasta jooksul (aastate ja rahastamisallikate lõikes)?
2. Millised kehtivad meetmed, programmid ja teenused on praegu ette nähtud autismispektrihäirega laste ja nende perede toetamiseks (sh tervishoiu-, haridus- ja sotsiaalvaldkonnas)?
3. Milliseid täiendavaid meetmeid ja programme on kavas rakendada lähiaastatel ning millised asutused vastutavad nende elluviimise eest?
4. Milline on ametlik statistika autismispektrihäirega laste arvu kohta Eestis ning milline on prognoos järgmiseks 5–10 aastaks?
5. Millised on kehtivate ja kavandatavate autismispektrihäirega laste toetamise meetmete eelarved, tähtajad ja rakendamise etapid, et peredel oleks võimalik hinnata riigi tegelikke samme, mitte üksnes deklaratiivseid kavatsusi?

Lugupidamisega

(allkirjastatud digitaalselt)

Aleksandr Tšaplõgin  
Riigikogu liige